
Eselamu alejkum redakcijo.  

Šta je sunnet da uradi onaj ko se useljava u novu kuću (stan)


* 
* 
* 
* 
* 
* 
* 

 

ŠTA JE SUNET URADITI ONOME KO USELI U NOVU KUĆU
===============================================

 

Alejkumusselam.


Ono što je prenešeno da je od suneta raditi a vezano je za kuću, svejedno staru ili novu, su sljedeće stvari:


– učenje dove prilikom ulaska u kuću, *[dova](https://pitajucene.com/search/dova/questions/ "Pretraži pitanja o dovama")* glasi: “BISMILLAHI VELEDŽNA VE BISMILLAHI HAREDŽNA VE ALA RABBINA EVEKKELNA”. Ovu dovu bilježi Ebu Davud u svom Sunenu, međutim *[hadis](https://pitajucene.com/search/Hadis/questions/ "Pretraži pitanja o hadisima")* u sebi ima slabosti, šejh Albani je hadis prvo ocijenio vjerodostojnim a zatim slabim.


– učenje dove prilikom izlaska iz kuće, ta dova glasi: “BISMILLAHI TEVEKKELTU ALELLAH VE LA HAVLE VE LA KUVVETE ILLA BILLAHI”. Ovu dovu bilježe Ebu Davud i Tirmizi a Tirmizi i Albani hadis ocjenjuju vjerodostojnim.


– korištenje misvaka (odnosno pranje zubi) prilikom ulaska u kuću. Biljeći Muslim u svom Sahihu od Aiše, radijallahu anha, da bi Allahov *[Poslanik](https://pitajucene.com/search/poslanik/questions/ "Pretraži pitanja o poslanicima")*, sallallahu alejhi ve sellem, kada bi ušao u kući prvo što bi radio koristio bi misvak (tj. čistio bi njime zube)”.


– učenje u kući sure El-Bakare radi tjeranja šejtana iz nje. Prenosi se nekoliko hadisa u ovom kontekstu, a jedan rivajet od tih hadisa je ono što bilježi Muslim u svom Sahihu od Ebu Hurejre, radijallahu anhu, da je Poslanik, sallallahu aejhi ve sellem, rekao: “Ne pravite od vaših kuća kaburove, zaista *[šejtan](https://pitajucene.com/search/%C5%A1ejtan/questions/ "Pretraži pitanja o šejtanu")* bježi iz kuće u kojoj se uči sura El-Bekare”.


A što se tiče suneta kada neko useli u novu kuću, po tom pitanju nije ništa prenešeno u šerijataskim tekstovima.


Praksa učenja Kur'ana u džematu prilikom ulaska (useljenja) u novu kuću sa ciljem otklanjanja belaja, zla, štete, brige i slično, nema osnova u Šerijatu i predstavlja novotariju.


Takođe, pravljenja gozbe ili klanje ovce (ili koze, jareta i slično) pri čemu se pozove *[rodbina](https://pitajucene.com/search/rodbina/questions/ "Pretraži pitanja o rodbini")* prilikom useljenja u novu kuću, takođe nema uporišta niti u Kur'anu niti u Sunnetu. A *[propis](https://pitajucene.com/search/Propis/questions/ "Pretraži pitanja o propisima")* istog zavisi od nijeta činjenja tog djela. Pa tako ako je cilj i nijet tog djela, tj. zvanja rodbine, prijatelja i komšija na jelo, izražavanje šukra i zahvale Uzvišenom Allahu što je olakšao i omogućio izgradnju ili kupovinu nove kuće, onda u tome nema smetnje, s tim da se nema ubjeđenje da je to sunet ili islamski adab useljenja u novu kuću. A ako je cilj klanja ovce (kurbana) prilikom useljenja u novu kuću da se ona zakolje džinima, kao što imaju uvjerenje neke neznalice, onda je to djelo vrsta širka a zaklanu ovcu nije dozvoljeno jesti. Takođe, neki ljudi kolju ovcu ovim povodom kao *[kurban](https://pitajucene.com/search/kurban/questions/ "Pretraži pitanja o kurbanu")* Allahu da se tim klanjem zaštite od zla džina, ovo djelo je čista novotarija, jer način zaštite od džina je precizno pojašnjen u mnogim šerijatskim tekstovima. Slično ovome je klanje kubana prilikom useljenja u novu kuću radi otklanjanja zavisti i uroka što takođe prestavlja novotariju u vjeri, jer to nije propisano radi zaštite od zavisti i uroka, nego se od toga štiti učenjem sua Felek i Nas ili učenjem šerijatske rukje.


Takođe, pravljenje mevluda ma koje vrste prilikom useljenja u novu kuću nema osnova u Islamu, a sama novotarija mevluda je tema za sebe.  

Musliman ne treba vezivati svoje useljenje u kuću ni za kakve ibadete pogotovo novotarije (mevlude, naručivanje učače Kur'ana i slično), jer tako nešto nije prenešeno od Posalnika, sallallahu alejhi ve sellem, niti ashaba niti od prvih generacija ovog Ummeta. Ono što nije bilo od vjere u početku Ummeta ne treba biti od vjere ni kod potonjih muslimana. Ve billahi tevfik.


Na pitanje odgovorio dr. Zijad Ljakić – zijad-ljakic.com


